MUNICIPIUL SATU MARE

APARATUL DE SPECIALITATE AL PRIMARULUI

SERVICIUL JURIDIC

NR. 59821/20.10.2026
În conformitate cu prevederile art. 136 alin. (8) lit. b) din O.U.G. nr. 57/2019 privind Codul administrativ,

formulăm:

RAPORT DE SPECIALITATE

la proiectul de hotărâre pentru aprobarea unor măsuri tranzitorii privind aplicarea Regulamentului de repartizare şi închiriere a locuinţelor sociale şi de necesitate din Municipiul Satu Mare aprobat prin HCL nr. 161/24.09.2020 cu modificările şi completările aduse prin HCL nr. 111/28.05.2026
Prin Hotărârea Consiliului Local al municipiului Satu Mare nr. 161/24.09.2020 s-a aprobat Regulamentul de repartizare şi închiriere a locuinţelor sociale și de necesitate din Municipiul Satu Mare. Această hotărâre a fost modificată şi completată prin Hotărârea Consiliului Local al municipiului Satu Mare nr. 111/28.05.2026.  Prin ultima hotărâre de consiliu amintită, printre altele, s-a introdus ca o condiție imperativă de eligibilitate atât pentru atribuire, cât și pentru prelungirea contractelor de închiriere, lipsa debitelor restante la bugetul local.

În practica administrativă, s-a constatat că un număr semnificativ de chiriași actuali – persoane aflate în categorii sociale vulnerabile – înregistrează debite vechi sau curente reduse (taxe locale, amenzi contravenționale etc.). Aplicarea imediată și rigidă a criteriului eliminatoriu la momentul reînnoirii contractelor ar conduce la neprelungirea acestora și, pe cale de consecință, la evacuarea familiilor respective. Această situație ar contraveni scopului de protecție socială al Legii locuinței nr. 114/1996 și ar genera un impact socio-economic sever la nivelul comunității.

Pentru a preîntâmpina acest fenomen, se propune instituirea unei măsuri tranzitorii cu termen fix (până la data de 1 ianuarie 2029), care să permită menținerea raporturilor locative active, condiționat de eșalonarea sau asumarea graficului de achitare a debitelor restanțierilor.

· Proiectul de hotărâre și modificarea propusă respectă următoarele prevederi legale:

· Art. 129 alin. (2) lit. d) și alin. (7) lit. q) din OUG nr. 57/2019 privind Codul administrativ, cu privire la atribuțiile Consiliului Local în domeniul serviciilor sociale și administrării fondului locativ; 
· Legea locuinței nr. 114/1996, republicată, cu modificările ulterioare, care reglementează regimul locuințelor sociale ca măsuri de sprijin pentru categoriile defavorizate;
· HG nr. 1275/2000 privind aprobarea Normelor metodologice pentru punerea în aplicare a prevederilor Legii locuinţei nr. 114/1996, republicată, cu modificările ulterioare;
· Art. 7 din Legea nr. 52/2003 privind transparenţa decizională în administraţşia publică, republicată, cu modificările şi completările ulterioare;

Conform art. 12 alin. (1) lit. f), Comisia de analiză a solicitărilor de locuinţe sociale și de necesitate din municipiul Satu Mare constituită prin HCL nr. 403/19.12.2024 face propuneri de modificare a criteriilor în baza cărora se repartizează locuinţele sociale, în situaţia în care se impune. În acest sens, documentaţia cuprinde Procesul-verbal al Comisiei nr. 4/12.10.2026 prin care se propune această măsură. 
Cu privire la oportunitatea promovării lui, s-a pronunţat iniţiatorul prin expunerea de motive, iar Direcţia de Asistenţă Socială a întocmit raportul de specialitate. 

Având în vedere că măsura care se dorește a fi introdusă este o măsură tranzitorie, stabilindu-se o regulă temporară și excepțională (până în 2029) de a permite adaptarea subiecților (chiriașilor aflați deja în relații contractuale) la un criteriu de eligibilitate strict, evitând evacuarea în masă a unor persoane vulnerabile,  proiectul de hotărâre se înaintează Consiliului Local al municipiului Satu Mare cu propunere de aprobare.

